Nóg 130 verdagtes in hof oor onluste(Argieffoto) Meer as 100 verdagtes wat vroeër vandeesweek betrokke was by grootskaalse plundering en geweld in Mamelodi, Gauteng, het eindelik Vrydag in die hof verskyn. Die Tshwane-metropolisie het daarin geslaag om Maandag altesaam 130 verdagtes in hegtenis te neem. Dié verdagtes het intussen in die Mamelodi-landdroshof op verskeie aanklagte van geweld, diefstal en die besit van gesteelde goedere verskyn. Maroela Media het vroeër berig dat meer as 1 200 mense reeds in verband met grootskaalse plundering en geweld in KwaZulu-Natal en Gauteng in hegtenis geneem is. Altesaam 46 beskuldigdes het ook Donderdag in die Randburg-landdroshof in Gauteng verskyn in verband met die plundering van ŉ winkelsentrum in Diepsloot. “Dit is belangrik dat diegene wat wetteloos optree die gevolge daarvan dra,” het Randall Williams, burgemeester van Tshwane, gesê. Williams het bygevoeg dat verskeie wetstoepassingspanne steeds saam met die Suid-Afrikaanse Nasionale Weermag (SANW) in dele van die stad ontplooi is om wet en orde te handhaaf. “Die polisie het ook ŉ ondersoek van stapel gestuur om die gesteelde goedere op te spoor en aan die betrokkenes terug te besorg.” Volgens Williams kon die stad Tshwane gevalle van geweld en plundering met behulp van beamptes en lede van die gemeenskap vinnig hokslaan. Inwoners kan enige gevalle van geweld of plundery in Tshwane by die metropolisie, 012 358 7095/7096, aanmeld. “Dié stad verwerp enige vorm van onluste,” het Williams gesê.